Universis presentes litteras inspecturis, frater Philipus dictus abbas Clarevallensis totusque ejusdem loci conventus, salutem in Domino. Noverit universitas vestra quod, cum discordia verteretur inter nos ex una parte et abbatissam et conventum de Polangeio nomine domus sue de Aureo Monte ex altera, super eo quod nos petebamus ab ipsis abbatissa et conventu decimam de quadam terra sua sita in finageio de Columbeio Sicco inter Aureum Montem et cellarium nostrum situm juxta dictum Columbeium, que terra vocatur Campus ad noerium, dicte vero abbatissa et conventus petebant a nobis duos bichetos frumenti apud Belinfay et duodecim denarios censuales apud Cornay grangias nostras annis singulis imperpetuum sibi reddi et persolvi, tandam dicta discordia pacificata fuit in hunc modum. Quod nos decimam dicte terre dictis abbatisse et conventui imperpetuum quictavimus et quictamus, dictos vero duos bichetos frumenti et duodecim denarios similiter nobis quictaverunt imperpetuum dicte abbatissa et conventus. Dedimus insuper dictis abbatisse et conventui in escambium perpetuum duas petias terre immunes ab omni decima sitas inter Aureum Montem et dictum cellarium nostrum juxta molendinum quod fuit domine de Ycio, inter viam que ducit a dicto Aureo Monte ad dictum cellarium et juxta prata contigua dicto molendino, et quamdam peciam prati quam habebamus sitam prope dictum molendinum juxta pratum dicti Hosel, pro quadam pecia terre arabilis sita desuper cellarium supradictum juxta semitam que ducit de dicto cellario ad villam que Waigniacum appellatur, et pro quodam prato quod dicte abbatissa et conventus habebant in finagio de Risocort sito juxta pratum quod fuit Thomassini de Buchier armigeri. Promisimus insuper et tenemur de dicto escambio antedictis abbatisse et conventui legitimam portare garantiam contra omnes, et quod contra illud sive contra presens instrumentum non veniemus nec aliquem venire faciemus in futurum. In cujus rei testimonium, litteras presentes dedimus patentes. Actum anno Domini Mo CCo sexagesimo quinto, mense augusto.